O singură asistentă a fost găsită vinovată în cazul bebelusilor încurcați la externare, la maternitatea din Ploiești, în luna februarie a acestui an. Aceasta a fost sancționată cu o diminuare de 10% a salariului pe o perioadă de trei luni.
La maternitatea din Ploiești, pe 12 februarie 2024, a fost deschisă o anchetă internă după ce două fetițe au fost încurcate și date altor mame, după externarea din Secţia Obstetrică-Ginecologie. Cele două fetițe aveau același nume și același prenume și erau născute în aceeași zi.
Potrivit declarațiilor managerului Bogdan Nica, șeful unității medicale, comisia de disciplină a aplicat asistentei o sancţiune de 10% din salariu pentru o perioadă de trei luni, iar ancheta administrativă continuă. Asistentei i s-a interzis să lucreze cu bebeluși până la finalizarea anchetei, a mai precizat Bogdan Nica.
Totodată, șeful unității medicale a mai precizat faptul că procedurile există la nivelul spitalului, dar, în acest caz, nu au fost respectate. În continuare, la maternitate se desfășoară şi o anchetă a Corpului de Control al ministerului cu privire la acest caz.